Nem ejtették a fejére azt a varjút, amelyikről egyik olvasónk készített videót Debrecenben.

A videón az látható, hogy a varjú csalival fog halat, mégpedig úgy, hogy egy kenyérdarabot beledob a sekély vízbe, megvárja, hogy odaússzon a préda és a kellő pillanatban egyszerűen kikapja a vízből.

Olvasónk azt írta, hogy a varjú az elázott kenyeret guberálással pótolta és több halat is fogott ezzel a módszerrel. Ráadásul horgászáshoz csak nagyobb darabokat használt, a kisebbeket inkább saját maga ette meg.

Bámulatos, Debrecenben ez a varjú kenyérdarabokkal horgászott tudatosan. Az egyik sikeres fogása látható a videón. (Saját felvétel.) Közzétette: Ledő Attila – 2018. június 16.

A varjak eszközhasználatát már többször is megfigyelték. Szakemberek szerint a nagyobb papagájok, valamint a varjúfélék elülső agyában egy igen speciális neuroncsoportosulás található. Az elképzelés szerint a több neuron jobb kognitív képességeket jelent, így a felfedezés rávilágíthat a madarak intelligenciájának okára.

Könnyen elképzelhető az is, hogy ezen két madárcsoport akár az emlősöknél is jobb megismerőképességek birtokában van.

Kiemelt kép: MTVA Bizományosi/Róka László